proxectonos/corpus_dominio_legal_administrativo_tmp huggingface dataset:
DECRETO 67/2019, do 11 de xuño, polo que se dispón o nomeamento dun membro do Consello Económico e Social de Galicia.
Presidencia da Xunta de Galicia — II. Autoridades e persoal — 24/06/2019

En virtude do establecido nos artigos 8, parágrafo terceiro, e 9.1 da Lei 6/1995, do 28 de xuño, pola que se crea o Consello Económico e Social de Galicia, e nos artigos 8 e 10 do Regulamento de réxime interno deste, e de acordo coa proposta efectuada pola Confederación Intersindical Galega o 20 de maio de 2019,
Nomear membro titular do Consello Económico e Social de Galicia a Susana Méndez Rodríguez, en representación da Confederación Intersindical Galega.
Santiago de Compostela, once de xuño de dous mil dezanove
RESOLUCIÓN do 11 de xuño de 2019, da Dirección Xeral de Maiores e Persoas con Discapacidade, pola que se procede á publicación das subvencións concedidas ao abeiro da Orde do 27 de marzo de 2018 pola que se establecen as bases reguladoras que rexerán a concesión de subvencións ás entidades locais da Comunidade Autónoma de Galicia para a prestación de servizos de atención temperá no marco da Rede galega de atención temperá, cofinanciadas polo programa operativo FSE Galicia 2014-2020, e se procede á súa convocatoria para o ano 2018.
Consellería de Política Social — III. Outras disposicións — 20/06/2019

De conformidade co disposto no artigo 15.1 da Lei 9/2007, do 13 de xuño, de subvencións de Galicia, os órganos administrativos concedentes deben publicar no Diario Oficial de Galicia as subvencións concedidas con expresión da convocatoria, o programa e crédito orzamentario a que se imputen, beneficiario, cantidade concedida e a finalidade, previsión, así mesmo, contida no artigo 17.1 da Lei 1/2016, do 18 de xaneiro, de transparencia e bo goberno, polo que se procede á correspondente publicación.
Convocatoria: Orde do 27 de marzo de 2018 pola que se establecen as bases reguladoras que rexerán a concesión de subvencións ás entidades locais da Comunidade Autónoma de Galicia para a prestación de servizos de atención temperá no marco da Rede galega de atención temperá, cofinanciadas polo programa operativo FSE Galicia 2014-2020, e se procede á súa convocatoria para o ano 2018 (DOG núm. 72, do 13 de abril).
Programa I: Consolidación dos servizos de atención temperá actualmente subvencionados pola Xunta de Galicia a través da Orde do 22 de xuño de 2016 pola que se establecen as bases reguladoras que rexerán a concesión de subvencións ás entidades locais da Comunidade Autónoma de Galicia para a prestación de servizos de atención temperá no marco da Rede galega de atención temperá, cofinanciadas polo programa operativo Fondo Social Europeo Galicia 2014-2020, e se procede á súa convocatoria para os anos 2016 e 2017 (DOG núm. 126, do 5 de xullo de 2016).
Programa II: destinado a servizos de atención temperá existentes e actualmente non subvencionados así como á implantación de novos servizos.
Finalidade: as subvencións destináronse a financiar as entidades locais de Galicia para a prestación de servizos de atención temperá ao abeiro do disposto no Decreto 183/2013, do 5 de decembro, polo que se crea a Rede galega de atención temperá coa finalidade da súa implantación e/ou consolidación.
Crédito orzamentario:
Beneficiarios, actuación subvencionada e importe concedido: as contías e entidades beneficiarias por cada un dos programas relaciónanse nos anexos I e II desta resolución.
Santiago de Compostela, 11 de xuño de 2019
RESOLUCIÓN do 11 de xuño de 2019, da Secretaría Xeral Técnica da Consellería de Educación, Universidade e Formación Profesional, pola que se lles dá publicidade aos convenios de colaboración subscritos no primeiro cuadrimestre do ano 2019.
Consellería de Educación, Universidade e Formación Profesional — III. Outras disposicións — 20/06/2019

O artigo 15 da Lei 1/2016, do 18 de xaneiro, de transparencia e bo goberno, impón a cada consellería da Xunta de Galicia a obriga de publicar no
Diario Oficial de Galicia
unha relación dos convenios subscritos no cuadrimestre anterior.
En consecuencia, e para lle dar cumprimento a esa obriga,
Artigo 1
Darlle publicidade á relación dos convenios subscritos pola Consellería de Educación, Universidade e Formación Profesional nos meses de xaneiro, febreiro, marzo e abril do ano 2019, que se incorpora como anexo I a esta resolución.
Artigo 2
Así mesmo, e para os efectos de completar a Resolución do 28 de febreiro de 2019, da Secretaría Xeral Técnica da Consellería de Educación, Universidade e Formación Profesional pola que se lles dá publicidade aos convenios de colaboración subscritos no terceiro cuadrimestre do ano 2018 (DOG núm. 50, do 12 de marzo), dáselles publicidade aos convenios de colaboración pendentes de publicar subscritos no terceiro cuadrimestre de 2018 por esta consellería, que se incorpora como anexo II a esta resolución.
Santiago de Compostela, 11 de xuño de 2019
CORRECCIÓN DE ERROS. Resolución do 29 de maio de 2019, da Dirección Xeral de Educación, Formación Profesional e Innovación Educativa, pola que se ditan instrucións para o desenvolvemento, no curso académico 2019/20, do currículo establecido no Decreto 86/2015, do 25 de xuño, da educación secundaria obrigatoria e do bacharelato nos centros docentes da Comunidade Autónoma de Galicia.
Consellería de Educación, Universidade e Formación Profesional — III. Outras disposicións — 20/06/2019

Advertidos erros na referida resolución, publicada no
Diario Oficial de Galicia
núm. 109, do 11 de xuño de 2019, cómpre facer as seguintes correccións:
Na páxina 27970, anexo I, na táboa correspondente ao 2º curso da ESO, na cal se recollen as materias e horas correspondentes a cada unha das materias, onde di: «Tecnoloxía 2 horas. Segunda Lingua Estranxeira 3 horas»; debe dicir: «Tecnoloxía 3 horas. Segunda Lingua Estranxeira 2 horas».
Na páxina 27971, na táboa correspondente ao 3º curso da ESO, onde di: «Educación Plástica e Visual»; debe dicir: Educación Plástica, Visual e Audiovisual».
RESOLUCIÓN do 14 de xuño de 2019 pola que se fan públicos os convenios de colaboración asinados no primeiro cuadrimestre do ano 2019.
Portos de Galicia — III. Outras disposicións — 25/06/2019

Para os efectos previstos na Lei 1/2016, do 18 de xaneiro, de transparencia e bo goberno, acórdase darlles publicidade aos convenios de colaboración asinados no primeiro cuadrimestre do ano 2019 e que se relacionan no anexo a esta resolución.
Santiago de Compostela, 14 de xuño de 2019
CORRECCIÓN DE ERROS. Orde do 14 de xuño de 2019 pola que se actualiza a oferta modular polo réxime de persoas adultas, nas modalidades presencial, semipresencial e a distancia, de ciclos formativos de grao medio e de grao superior de formación profesional en centros públicos da Comunidade Autónoma de Galicia para o curso académico 2019/20.
Consellería de Educación, Universidade e Formación Profesional — III. Outras disposicións — 25/06/2019

Advertidos erros na dita orde, publicada no
Diario Oficial de Galicia
número 117, do venres 21 de xuño de 2019, cómpre efectuar as seguintes rectificacións:
– Na páxina 29727, onde di:
Debe dicir:
– Así mesmo, na páxina 29727, onde di:
Debe dicir:
– E na páxina 29728, onde di:
Debe dicir:
RESOLUCIÓN do 12 de xuño de 2019 pola que se actualizan os prezos públicos determinados no Decreto 143/2013, do 12 de setembro, polo que se fixan os prezos públicos polos servizos de residencia e comedor prestados nos centros de formación das familias marítimo-pesqueira e agroforestal, así como os prezos de matrícula na Aula de Seguridade e Salvamento, dependentes desta consellería.
Consellería do Mar — III. Outras disposicións — 25/06/2019

O Decreto 143/2013, do 12 de setembro, establece os prezos públicos exixibles polas prestacións dos servizos de residencia e comedor nos centros de formación das familias marítimo-pesqueira e agroforestal, así como os prezos de matrícula na Aula de Seguridade e Salvamento, dependentes desta consellería.
Así mesmo, no seu artigo 6.1 determina o mecanismo de actualización dos prezos públicos. Os prezos así actualizados faranse públicos mediante resolución da persoa titular da consellería con competencias en materias de pesca, agricultura e forestal, que será publicada no Diario Oficial de Galicia.
Por isto, e en virtude do parágrafo primeiro do artigo 6 do Decreto 143/2013, do 12 de setembro, polo que se fixan os prezos públicos polos servizos de residencia e comedor prestados nos centros de formación das familias marítimo-pesqueira e agroforestal, así como os prezos de matrícula na Aula de Seguridade e Salvamento, dependentes desta consellería,
Primeiro. Actualizar os prezos públicos exixibles polas prestacións dos servizos de residencia e/ou comedor nos centros de formación da familia marítimo-pesqueira dependentes da Consellería do Mar, e pola matrícula nos cursos de especialización en materia de seguridade, supervivencia e loita contra incendios impartidos na Aula de Seguridade e Salvamento de Ferrol, quedando da maneira seguinte:
1. Catálogo de prezos públicos en residencias.
2. Catálogo de prezos públicos de matrícula en cursos na Aula de Seguridade e Salvamento de Ferrol.
Segundo. Esta resolución producirá efectos desde o día seguinte ao da súa publicación no Diario Oficial de Galicia.
Santiago de Compostela, 12 de xuño de 2019
RESOLUCIÓN do 14 de xuño de 2019 pola que se amplía o crédito orzamentario existente para a concesión das axudas previstas na Resolución do 15 de xaneiro de 2019 pola que se establecen as bases reguladoras para a concesión, en réxime de concorrencia competitiva, de subvencións para actuacións de mellora das infraestruturas dos establecementos turísticos de aloxamento da Comunidade Autónoma de Galicia e se establece a súa convocatoria para o ano 2019.
Axencia Turismo de Galicia — III. Outras disposicións — 21/06/2019

O 28 de xaneiro de 2019 publicouse no
Diario Oficial de Galicia
núm. 19, a Resolución do 15 de xaneiro de 2019 pola que se establecen as bases reguladoras para a concesión, en réxime de concorrencia competitiva, de subvencións para actuacións de mellora das infraestruturas dos establecementos turísticos de aloxamento da Comunidade Autónoma de Galicia e se establece a súa convocatoria para o ano 2019.
Tal e como consta na parte expositiva da citada resolución, o financiamento desta convocatoria faise con cargo aos orzamentos da Axencia de Turismo de Galicia para o ano 2019.
No artigo 3.1 das citadas bases reguladoras prevese que as subvencións obxecto da devandita convocatoria se financiarán cun crédito de 1.000.000 € con cargo á aplicación orzamentaria 11.A2 761A 770.0, proxecto 2015 00005, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, de conformidade co disposto no artigo 30 do Regulamento da Lei 9/2007, de subvencións de Galicia, aprobado polo Decreto 11/2009 do 8 de xaneiro, o que poderá dar lugar á concesión de máis subvencións, de acordo coa orde de prelación de solicitantes que resulte da aplicación dos criterios do artigo 12.
Segundo se establece no citado artigo 30 do Regulamento da Lei de subvencións de Galicia, nestes casos o órgano concedente deberá publicar a ampliación de crédito nos mesmos medios en que publicou a convocatoria, sen que esta publicación implique unha apertura do prazo para presentar novas solicitudes nin o inicio de novo cómputo dos prazos para resolver.
Tendo en conta que existe crédito susceptible de ser utilizado para este fin como consecuencia dunha maior dispoñibilidade orzamentaria, e o elevado volume de solicitudes recibidas en relación co orzamento dispoñible, considérase conveniente ampliar o importe inicial en 250.000 € de maneira que se poida atender un maior número de solicitudes presentadas.
De acordo co anterior, unha vez declarada a dispoñibilidade de crédito, vista a Lei 9/2007, do 13 de xuño, de subvencións de Galicia, e o Decreto 11/2009, do 8 de xaneiro, polo que se aproba o seu regulamento,
1. Ampliar a dotación de fondos inicialmente prevista nesta convocatoria na contía de 250.000 €, polo que o crédito orzamentario total asignado para estas axudas tras esta ampliación con cargo á aplicación orzamentaria 11.A2 761A 770.0, proxecto 2015 00005, ascende a 1.250.000 €.
2. Esta modificación, unha vez publicada no
Diario Oficial de Galicia
, non implicará apertura dun novo prazo para presentar novas solicitudes.
Santiago de Compostela, 14 de xuño de 2019
RESOLUCIÓN do 6 de xuño de 2019 pola que se publica o resultado do proceso de selección da convocatoria de subvencións a proxectos de adquisición de maquinaria e equipamento en actividades non agrícolas, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural (PDR) de Galicia 2014-2020, correspondentes ao ano 2019 (código de procedemento MR708B).
Axencia Galega de Desenvolvemento Rural — III. Outras disposicións — 21/06/2019

Mediante a Resolución do 13 de decembro de 2018 aprobáronse as bases reguladoras das subvencións a proxectos de adquisición de maquinaria e equipamento en actividades non agrícolas, cofinanciadas con Feader no marco do PDR de Galicia 2014-2020, e convocáronse as correspondentes ao ano 2019 (DOG núm. 19, do 28 de xaneiro de 2019).
Para o financiamento da convocatoria está prevista unha dotación orzamentaria de 1.150.000 €, con cargo á conta orzamentaria 2019-14-A1-712A-770.0 dos orzamentos da Agader, cofinanciada con Feader (75 %), con fondos da Administración xeral del Estado (7,5 %) e da Xunta de Galicia (17,5 %).
O 31 de maio de 2019, o director xeral da Agader, no exercicio das competencias atribuídas en virtude do acordo do Consello de Dirección da Agader, do 11 de xullo de 2013 (Resolución do 24 de xullo de 2013; DOG núm. 148, do 5 de agosto), resolveu a citada convocatoria.
O artigo 15 da Lei 9/2007, de 13 de xuño, de subvencións de Galicia, dispón que o órgano concedente publicará no
Diario Oficial de Galicia
as subvencións concedidas. Así mesmo, o artigo 17.1 da Lei 1/2016, do 18 de xaneiro, de transparencia e bo goberno, establece que se deberá publicar a concesión das correspondentes axudas ou subvencións.
De acordo co anterior,
Primeiro. Publicar no
Diario Oficial de Galicia
a relación das subvencións concedidas ao abeiro da Resolución do 13 de decembro de 2018, pola que se aproban as bases reguladoras das subvencións a proxectos de adquisición de maquinaria e equipamento en actividades non agrícolas, cofinanciadas co Feader no marco do PDR de Galicia 2014-2020, correspondentes ao ano 2019, segundo o documento anexo.
Santiago de Compostela, 6 de xuño de 2019
RESOLUCIÓN do 3 de xuño de 2019, da Secretaría Xeral de Emprego, pola que se fai pública a concesión dos premios á cooperación 2019.
Consellería de Economía, Emprego e Industria — III. Outras disposicións — 24/06/2019

Mediante a Orde do 20 de decembro de 2018, da Consellería de Economía, Emprego e Industria (DOG núm. 28, do 8 de febreiro de 2019), establecéronse as bases reguladoras dos premios á cooperación e procedeuse á súa convocatoria para o ano 2019.
Nas bases reguladoras establécese que a Comisión Permanente do Consello Galego de Cooperativas actuará como tribunal e que a persoa titular da Secretaría Xeral de Emprego resolverá a concesión dos premios que serán obxecto de publicación no
Diario Oficial de Galicia
.
Unha vez emitida a proposta de concesión dos premios pola Comisión Permanente do Consello Galego de Cooperativas, na súa reunión do 29 de maio de 2019, mediante resolución da Secretaría Xeral de Emprego, do 31 de maio de 2019, aprobouse a concesión dos premios.
Por todo o anterior,
Facer pública a concesión dos premios á cooperación 2019 ás entidades que se indican a continuación:
Premios aos valores cooperativos a Panxea, Sociedade Cooperativa Galega.
Premio ao mellor proxecto cooperativo novo a Rayados, Sociedade Cooperativa Galega.
Premio á traxectoria cooperativa a Cooperativa Agraria Provincial de A Coruña, Sociedad Cooperativa Gallega.
Santiago de Compostela, 3 de xuño de 2019
EXTRACTO da Resolución do 28 de maio de 2019 pola que se aproban as bases reguladoras para a concesión de axudas, en réxime de concorrencia competitiva, destinadas ás entidades locais responsables de sistemas de abastecemento á poboación para a redacción de plans de emerxencia ante situacións de seca, e se convocan para o ano 2019 (código de procedemento AU100A).
Augas de Galicia — III. Outras disposicións — 24/06/2019

BDNS (Identif.): 462309.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (BDNS): http://www.pap.minhap.gob.es/bdnstrans/index
Primeiro. Entidades beneficiarias
Poderán ser entidades beneficiarias destas axudas os concellos, mancomunidades e consorcios responsables dos sistemas de abastecemento á poboación. Tamén poderán ser beneficiarias as agrupacións de concellos que, a través dun convenio ou outro instrumento xurídico, xestionen conxuntamente un sistema de abastecemento.
Segundo. Obxecto
Bases reguladoras para a concesión de axudas, en réxime de concorrencia competitiva, ás entidades locais responsables de sistemas de abastecemento á poboación da Comunidade Autónoma de Galicia para redactar plans de emerxencia ante situacións de seca, e convocar estas axudas para o ano 2019 (código de procedemento AU100A).
Terceiro. Bases reguladoras
Publícase conxuntamente este extracto coa Resolución do 28 de maio de 2019 pola que se aproban as bases reguladoras para a concesión de axudas, en réxime de concorrencia competitiva, destinadas ás entidades locais responsables de sistemas de abastecemento á poboación para a redacción de plans de emerxencia ante situacións de seca, e se convocan para o ano 2019 (código de procedemento AU100A).
Cuarto. Importe
As axudas financiaranse con cargo á conta financeira 6566 (subvencións de capital a corporacións locais) da entidade pública empresarial Augas de Galicia, por importe de douscentos cincuenta mil euros (250.000 €), distribuídos nas seguintes anualidades:
– 2019: 150.000 euros.
– 2020: 100.000 euros.
O importe das axudas será do 80 % do investimento subvencionable, co límite máximo de quince mil euros (15.000 €) por solicitude (IVE incluído), ata esgotar o crédito referido no punto anterior.
Quinto. Prazo de presentación de solicitudes
O prazo de presentación de solicitudes será dun mes, contado a partir do día seguinte ao da publicación da resolución de convocatoria no Diario Oficial de Galicia.
Santiago de Compostela, 28 de maio de 2019
DECRETO 68/2019, do 13 de xuño, polo que se declara en concreto a utilidade pública e se dispón a urxente ocupación dos bens e dereitos afectados polo proxecto de construción do itinerario peonil e ciclista na PO-313, treito Coirados-Pardavila, puntos quilométricos 1+380-3+330, de clave PO/16/266.06, no concello de Marín.
Consellería de Infraestruturas e Mobilidade — III. Outras disposicións — 24/06/2019

Antecedentes:
Primeiro. No Diario Oficial de Galicia número 20, do 29 de xaneiro de 2018, publicouse o Anuncio do 10 de xaneiro de 2018 polo que se somete ao trámite de información pública a separata para información pública do proxecto construción do itinerario peonil e ciclista na PO-313, treito Coirados-Pardavila, puntos quilométricos 1+380-3+330, de clave PO/16/266.06, así como a relación individual de bens, dereitos e propietarios afectados polo proxecto referenciado.
Segundo. Tras a análise dos informes, certificados e alegacións presentadas, o 29 de maio de 2019 apróbase o expediente de información pública e definitivamente o proxecto de construción do itinerario peonil e ciclista na PO-313, treito Coirados-Pardavila, puntos quilométricos 1+380-3+330, de clave PO/16/266.06.
Este proxecto de construción ten por obxecto a construción pola marxe esquerda da estrada PO-313, Marín-Moaña, dun itinerario peonil e ciclista, no treito comprendido entre os puntos quilométricos 1+380 e 3+330, coas seguintes actuacións proxectadas: construción dun beiril sobre unha canle fluvial con zona peonil, execución de sendas e instalación de beirarrúas.
A competencia para a execución da expropiación forzosa, no ámbito das estradas non incorporadas á rede do Estado, con itinerarios que se desenvolvan integramente no seu territorio, correspóndelle á Comunidade Autónoma de Galicia, ao abeiro do apartado dous do artigo 28 do Estatuto de autonomía de Galicia, aprobado pola Lei orgánica 1/1981, do 6 de abril.
Correspóndelle ao Consello da Xunta de Galicia, como órgano equivalente ao Consello de Ministros, no ámbito da administración autonómica, o recoñecemento concreto da utilidade pública e a declaración da urxente ocupación dos bens afectados pola expropiación a que dá lugar a realización da obra, segundo o previsto nos artigos 10 e 52 da Lei do 16 de decembro de 1954, de expropiación forzosa.
Na súa virtude, por proposta da conselleira de Infraestruturas e Mobilidade e logo da deliberación do Consello da Xunta de Galicia, na súa reunión do día trece de xuño de dous mil dezanove,
Artigo único
Declarar, en concreto, a utilidade pública e a necesidade de urxente ocupación para os efectos de expropiación forzosa, dos bens e dereitos que se concretan no expediente administrativo instruído, así como en calquera das modificacións que sexa necesario realizar para a execución do proxecto de construción do itinerario peonil e ciclista na PO-313, treito Coirados-Pardavila, puntos quilométricos 1+380-3+330, de clave PO/16/266.06.
Santiago de Compostela, trece de xuño de dous mil dezanove
RESOLUCIÓN do 29 de maio de 2019, da Secretaría Xeral de Emprego, pola que se fai pública a concesión dos premios do certame Cooperativismo no ensino 2019, dirixido ao alumnado dos centros educativos de Galicia.
Consellería de Economía, Emprego e Industria — III. Outras disposicións — 24/06/2019

Mediante a Orde do 20 de decembro de 2018, da Consellería de Economía, Emprego e Industria (DOG núm. 22, do 31 de xaneiro de 2019), establecéronse as bases reguladoras do certame Cooperativismo no ensino, dirixido ao alumnado dos centros educativos de Galicia, e procedeuse á súa convocatoria para o ano 2019.
Nas bases reguladoras establécese que os traballos participantes neste concurso serán avaliados por un tribunal e que a persoa titular da Secretaría Xeral de Emprego resolverá a concesión dos premios, que serán obxecto de publicación no
Diario Oficial de Galicia
.
Unha vez emitidas as propostas de concesión dos premios polos tribunais encargados de avaliar os traballos presentados, nas súas reunións do 27 de maio de 2019, mediante resolución da Secretaría Xeral de Emprego, do 28 de maio de 2019, aprobouse a concesión dos premios.
Por todo o anterior,
Facer pública a concesión dos premios do certame Cooperativismo no ensino 2019, dirixido ao alumnado dos centros educativos de Galicia, que se relacionan no anexo que se xunta a esta resolución.
Santiago de Compostela, 29 de maio de 2019
• Modalidade de actividades artísticas, dirixida ao alumnado dos centros de educación infantil, primaria e educación especial por categorías:
– Categoría A: alumnado de 2º ciclo de educación infantil.
Premio ao mellor traballo:
Merendas saudables
do CPI Alcalde Xosé Pichel.
Accésit:
Saboreando xunt@s
do CEIP San Miguel de Reinante Barreiros.
– Categoría B: alumnado de 1º e 2º de educación primaria.
Premio ao mellor traballo:
A maxia de cooperar
do CEIP Plurilingüe Domaio.
Accésit:
Xuntas cooperando, o inverno asegurando
do CEIP San Miguel de Reinante Barreiros.
– Categoría C: alumnado de 3º e 4º de educación primaria.
Premio ao mellor traballo:
Cooperamos
do CEIP Plurilingüe Domaio.
Accésit:
Parchís cooperativo
do CEIP San Miguel de Reinante Barreiros.
– Categoría D: alumnado de 5º e 6º de educación primaria.
Premio ao mellor traballo:
Vila Cibercoop
do CEIP San Miguel de Reinante Barreiros.
Accésit:
Un patio máis divertido co xogo cooperativo
do CEIP Plurilingüe Domaio.
• Modalidade de actividades cooperativizadas, dirixida ao alumnado dos centros de educación secundaria obrigatoria e educación especial:
Premio ao mellor traballo:
Cotacómic, a Cómic Con do Cotarelo
do IES Armando Cotarelo Valledor.
Accésit:
Coidémonos+, Cooperativa Educativa
do IES Moncho Valcarce.
• Modalidade de proxectos empresariais cooperativos, dirixida ao alumnado dos centros de formación profesional e de ensinanzas de réxime especial.
Premio ao mellor proxecto empresarial cooperativo:
Fungal Biomaterials
presentado polo alumnado do IES Fernando Wirtz Suárez.
Accésit ao proxecto empresarial finalista:
Biofroita, S. Coop. Galega
presentado polo alumnado do CIFP Paseo das Pontes.
CORRECCIÓN DE ERROS. Resolución do 7 de xuño de 2019, da Secretaría Xeral para o Deporte, pola que se establecen as bases reguladoras para a concesión de prazas, en réxime de concorrencia competitiva, de tecnificación e rendemento deportivo para o Centro Galego de Tecnificación Deportiva para a tempada 2019/20, e se procede á súa convocatoria (código de procedemento PR952A).
Vicepresidencia e Consellería de Presidencia, Administracións Públicas e Xustiza — III. Outras disposicións — 25/06/2019

Advertido erro na resolución indicada, publicada no Diario Oficial de Galicia núm. 112, do 14 de xuño de 2019, cómpre facer a seguinte corrección:
Na páxina 28463, artigo 2, punto primeiro, onde di: «atletismo na especialidades de marcha e lanzamentos»; debe dicir: «atletismo na especialidade de lanzamentos».
RESOLUCIÓN do 20 de xuño de 2019 pola que se dá publicidade aos premios concedidos ao abeiro da Resolución do 27 de decembro de 2018, pola que se establecen as bases reguladoras para a concesión, en réxime de concorrencia competitiva, dos Premios Galicia Parabéns e se procede á súa convocatoria para o ano 2019.
Axencia Turismo de Galicia — III. Outras disposicións — 02/07/2019

En cumprimento do disposto no artigo 15.1 da Lei 9/2007, do 13 de xuño, de subvencións de Galicia e no artigo 13.4 da Lei 4/2006, do 30 de xuño, de transparencia e boas prácticas na Administración pública galega, así como no artigo 14 das bases da convocatoria,
Facer público no
Diario Oficial de Galicia
e na páxina web da Axencia Turismo de Galicia (http://turismo.xunta.gal//) o resultado do proceso de concesión dos premios con cargo á aplicación orzamentarias 11.A2.761A.760.0, proxecto 2017 00004, dos orzamentos da Axencia de Turismo de Galicia para as anualidades 2019 e 2020, con un crédito orzamentario de 800.000 €, que figuran no anexo desta resolución, concedidas ao amparo da convocatoria publicada na Resolución do 27 de decembro de 2018, pola que se establecen as bases reguladoras para a concesión, en réxime de concorrencia competitiva, dos Premios Galicia Parabéns, e se procede á súa convocatoria para o ano 2019.
Santiago de Compostela, 20 de xuño de 2019
EXTRACTO da Orde de 19 de xuño de 2019 pola que se establecen as bases reguladoras para a concesión de subvencións a entidades sen ánimo de lucro, en réxime de concorrencia competitiva, para o fomento do sector mineiro galego cara a unha minaría sustentable e se procede á súa convocatoria para o ano 2019 (código de procedemento IN315A).
Consellería de Economía, Emprego e Industria — III. Outras disposicións — 02/07/2019

BDNS (Identif.): 463915.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.hacienda.gob.es/bdnstrans/index).
Primeiro. Entidades beneficiarias
Entidades sen ánimo de lucro cuxo obxecto ou actividades estean relacionadas coa minaría. As ditas entidades non deberán exercer unha actividade económica ofrecendo bens ou servizos nun mercado determinado, salvo que dispoñan de contabilidade separada para as actividades económicas e as subvencionadas.
En todo caso, serán admitidas como entidades sen ánimo de lucro as universidades, con ensinanzas universitarias e/ou apoio á investigación en ámbitos do coñecemento relacionados coa minaría, e os colexios profesionais dos enxeñeiros de minas, enxeñeiros técnicos de minas e xeólogos.
As persoas beneficiarias deberán desenvolver actividade no territorio da Comunidade Autónoma de Galicia.
Segundo. Obxecto
Aprobar as bases polas que se rexerá a concesión de axudas da Consellería de Economía, Emprego e Industria a entidades sen ánimo de lucro cuxo obxecto ou actividades estean relacionadas coa minaría, así como a súa convocatoria para o ano 2019, que teñen por obxecto a realización de accións que contribúan a mellorar as prácticas preventivas e ambientais do sector mineiro galego, ao aproveitamento racional e eficiente dos recursos minerais, á investigación e innovación no seu aproveitamento e á transferencia de coñecemento no marco dun desenvolvemento sustentable, así como á divulgación do sector na sociedade, incluíndo a investigación e divulgación da historia da minaría de Galicia e a recuperación e posta en valor do patrimonio mineiro.
Terceiro. Bases reguladoras
Inclúense no anexo I da Orde do 19 de xuño de 2019.
Cuarto. Contía
O crédito destinado a esta convocatoria é de 1.000.000,00 euros.
Quinto. Prazo de presentación de solicitudes
Un mes a partir do día seguinte ao da publicación da Orde do 19 de xuño de 2019 no Diario Oficial de Galicia.
Santiago de Compostela, 19 de xuño de 2019
RESOLUCIÓN do 26 de xuño de 2019, da Secretaría Xeral da Igualdade, pola que se amplía a dotación orzamentaria da Resolución do 17 de decembro de 2018, pola que se regulan as bases para a concesión das axudas establecidas no artigo 27 da Lei orgánica 1/2004, do 28 de decembro, de medidas de protección integral contra a violencia de xénero, e no artigo 43 da Lei 11/2007, do 27 de xullo, galega para a prevención e o tratamento integral da violencia de xénero, e se procede á súa convocatoria para o ano 2019.
Vicepresidencia e Consellería de Presidencia, Administracións Públicas e Xustiza — III. Outras disposicións — 02/07/2019

No Diario Oficial de Galicia do 2 de xaneiro de 2019 publicouse a Resolución do 17 de decembro de 2018, da Secretaría Xeral da Igualdade, pola que se regulan as bases para a concesión das axudas establecidas no artigo 27 da Lei orgánica 1/2004, do 28 de decembro, de medidas de protección integral contra a violencia de xénero, e no artigo 43 da Lei 11/2007, do 27 de xullo, galega para a prevención e o tratamento integral da violencia de xénero, e se procede á súa convocatoria para o ano 2019.
No artigo 4 da antedita resolución establécese que para a concesión destas axudas se destina crédito polo importe e nas aplicacións seguintes:
– Axuda establecida no artigo 27 da Lei orgánica 1/2004, do 28 de decembro, de medidas de protección integral contra a violencia de xénero: 400.000 euros na aplicación orzamentaria 05.11.313D.480.0, código de proxecto 2015 00180.
– Indemnización establecida no artigo 43 da Lei 11/2007, do 27 de xullo, galega para a prevención e o tratamento integral da violencia de xénero: 55.000 euros na aplicación orzamentaria 05.11.313D.480.1, código de proxecto 2015 00150.
Este crédito, segundo o establecido no dito artigo, poderá ser ampliado cando o aumento veña derivado da súa previsión legal ou dalgún dos supostos previstos no artigo 30.2 do Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
Na data actual, dado o volume de solicitudes presentadas da axuda establecida no artigo 27 da Lei orgánica 1/2004, do 28 de decembro, de medidas de protección integral contra a violencia de xénero, e que non poden ser atendidas co crédito inicialmente asignado, así como as necesidades das posibles beneficiarias, resulta necesario incrementar a dotación orzamentaria destinada a esta axuda.
Por todo o exposto e no uso das facultades que teño atribuídas,
Artigo único
Primeiro. Amplíase a dotación orzamentaria asignada para a concesión da axuda establecida no artigo 27 da Lei orgánica 1/2004, do 28 de decembro, de medidas de protección integral contra a violencia de xénero, na contía de 300.000 euros, con cargo á aplicación orzamentaria 05.11.313D.480.0, código de proxecto 2015 00180.
Segundo. Esta ampliación non afecta o prazo establecido na referida resolución para a presentación de solicitudes.
Disposición derradeira
Esta resolución entrará en vigor o mesmo día da súa publicación no Diario Oficial de Galicia.
Santiago de Compostela, 26 de xuño de 2019
RESOLUCIÓN do 17 xuño de 2019 pola que se dá publicidade á resolución de concesión das axudas aos servizos de asistencia, diagnóstico e soporte na implantación de solucións de Industria 4.0 para a súa realización en empresas galegas (programa Re-acciona TIC 2019), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020.
Instituto Galego de Promoción Económica — III. Outras disposicións — 26/06/2019

Mediante Resolución do 21 de decembro de 2018 (DOG núm. 7, do 10 de xaneiro de 2019) e Resolución do 18 de xaneiro de 2019 (DOG núm. 20, do 29 de xaneiro de 2019) que modifica a anterior, publicáronse as bases reguladoras das axudas aos servizos de asistencia, diagnóstico e soporte na implantación de solucións de Industria 4.0 para a súa realización en empresas galegas (programa Re-acciona TIC 2019), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020 e procedeuse á súa convocatoria en réxime de concorrencia competitiva.
As ditas bases establecen no seu artigo 7.5 que, con carácter xeral, non se enviarán notificacións postais, substituíndose a notificación individual pola publicación no
Diario Oficial de Galicia
e na páxina web do Igape no enderezo www.tramita.igape.es.
Na súa virtude e de conformidade coas facultades que teño conferidas,
Primeiro. Anunciar a publicación do texto completo da resolución de concesión de data 14 de xuño de 2019 da convocatoria 2019.3 das axudas do Igape aos servizos de asistencia, diagnóstico e soporte na implantación de solucións de Industria 4.0 para a súa realización en empresas galegas (programa Re-acciona TIC 2019), cofinanciados polo Fondo Europeo de Desenvolvemento Rexional con cargo ao programa operativo Feder Galicia 2014-2020, no enderezo www.tramita.igape.es (punto «Consulta de resolucións definitivas» http://www.igape.es/gl/oficina-virtual/resolucions-definitivas). O texto completo da resolución non se publica no DOG na súa integridade en virtude da cautela prevista no artigo 46 da Lei 39/2015, do 1 de outubro, do procedemento administrativo común das administracións públicas.
Segundo. A resolución de data 14 de xuño de 2019 esgota a vía administrativa e contra ela poderá interpoñerse recurso contencioso-administrativo ante os xulgados do contencioso-administrativo de Santiago de Compostela, no prazo de dous meses contados a partir do día seguinte ao da publicación desta resolución no
Diario Oficial de Galicia
. Non obstante, previamente poderá interpoñerse un recurso de reposición ante a persoa titular da Dirección Xeral do Igape, dentro do prazo dun mes contado a partir do día seguinte ao da publicación desta resolución no
Diario Oficial de Galicia
.
Santiago de Compostela, 17 de xuño de 2019
EXTRACTO da Orde do 13 de xuño de 2019 pola que se regula o procedemento para o reintegro individual de gastos por asistencia a actividades de formación do profesorado non universitario para o ano 2019 (código de procedemento ED303A).
Consellería de Educación, Universidade e Formación Profesional — III. Outras disposicións — 26/06/2019

De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro.
Persoas beneficiarias
Persoal docente funcionario que imparta as ensinanzas establecidas na Lei orgánica 2/2006, do 3 de maio, de educación, con destino en centros docentes públicos en que exerza docencia directa co alumnado, equipos de orientación específicos, postos de asesoría dentro da estrutura administrativa da consellería e na Inspección educativa.
O persoal en prácticas poderá solicitar un reintegro por formación para a realización de actividades formativas sempre que estas non teñan lugar durante o período efectivo das prácticas.
Persoas en situación de interinidade que manteñan esta condición tanto no momento da presentación da solicitude como no momento da resolución.
Segundo.
Obxecto
Reintegro individual de gastos derivados da participación como asistente a actividades de formación non organizadas polas estruturas de formación da consellería que se desenvolvan na Comunidade Autónoma de Galicia, no resto do territorio español ou no estranxeiro, e que se desenvolvan entre os días 1 de xaneiro e 31 de decembro de 2019.
Os reintegros cobren exclusivamente os gastos de matrícula e desprazamento, sen incluíren os gastos de mantenza e aloxamento.
Terceiro.
Bases reguladoras
Orde do 13 de xuño de 2019 pola que se regula o procedemento para o reintegro individual de gastos por asistencia a actividades de formación do profesorado non universitario para o ano 2019 (código de procedemento ED303A).
Cuarto.
Importe
Os reintegros concederanse segundo os seguintes tipos e límites que se indican:
Tipo I, na Comunidade Autónoma de Galicia, ata un máximo de 150 euros.
Tipo II, no resto do territorio español, ata un máximo de 250 euros.
Tipo III, no estranxeiro, ata un máximo de 600 euros.
Tipo IV, reintegros vinculados a estadías:
A) Ámbito europeo, ata un máximo de 1.200 euros.
B) Ámbito extraeuropeo, ata un máximo de 2.000 euros.
Quinto.
Prazo de presentación de solicitudes
O prazo de presentación será de, polo menos, 5 días hábiles de antelación con respecto á data do comezo da actividade.
Para as actividades formativas que comezaron a partir do 1 de xaneiro, así como para aquelas que comecen a partir do día da publicación desta orde e que non poidan cumprir o prazo de solicitude de 5 días hábiles de antelación, a solicitude entenderase en prazo sempre que sexa presentada dentro dos 15 días hábiles contados a partir do día seguinte ao da publicación desta orde no
Diario Oficial de Galicia
.
O último día do prazo para a presentación das solicitudes é o 10 de outubro de 2019.
Santiago de Compostela, 13 de xuño de 2019
RESOLUCIÓN do 18 de xuño de 2019 pola que se dá publicidade aos premios concedidos ao abeiro da Resolución do 4 de decembro de 2017 pola que se establecen as bases reguladoras e se fai pública a convocatoria para a concesión dos premios XXIV Álvaro Cunqueiro para textos teatrais, X Manuel María de literatura dramática infantil e XIII Barriga Verde de textos para teatro de monicreques, edición 2018.
Axencia Galega das Industrias Culturais — III. Outras disposicións — 26/06/2019

En cumprimento do disposto no artigo 15.1 da Lei 9/2007, do 13 de xuño, de subvencións de Galicia, e do artigo 17 da Lei 1/2016, do 18 de xaneiro, de transparencia y bo goberno,
Facer públicos no Diario Oficial de Galicia os premios concedidos ao abeiro da Resolución do 4 de decembro de 2017 pola que se establecen as bases reguladoras e se fai pública a convocatoria para a concesión dos premios XXIV Álvaro Cunqueiro para textos teatrais, X Manuel María de literatura dramática infantil e XIII Barriga Verde de textos para teatro de monicreques, edición 2018, con cargo á aplicación orzamentaria 10.A1.432B.480.0.10, proxecto 2015-0003 do exercicio 2018, aos cales se destinaron 12.000 euros do crédito dos 24.000 euros inicialmente previstos, por declararse desertas as modalidades de adultos e infantil do XIII Premio Barriga Verde.
Santiago de Compostela, 18 de xuño de 2019
RESOLUCIÓN do 13 de xuño de 2019 pola que se dá publicidade ás axudas concedidas ao abeiro da Orde do 20 de decembro de 2018 (Diario Oficial de Galicia número 27, do 7 de febreiro de 2019) pola que se establecen as bases reguladoras para a concesión, en réxime de concorrencia competitiva, de subvencións a entidades locais de Galicia para o equipamento e a mellora das instalacións e locais utilizados para a realización de actividades culturais, e se convocan para o ano 2019.
Consellería de Cultura e Turismo — III. Outras disposicións — 26/06/2019

O artigo 15.1 da Lei 9/2007, do 13 de xuño, de subvencións de Galicia, establece a obrigatoriedade da publicación no Diario Oficial de Galicia das subvencións concedidas, con expresión da convocatoria, o programa e o crédito orzamentario a que se imputan, o beneficiario, a cantidade concedida e a finalidade ou finalidades da subvención. Así mesmo, segundo o artigo 15 da orde de convocatoria, esta resolución notificarase aos interesados consonte o artigo 16 da orde e publicarase no Diario Oficial de Galicia e na páxina web oficial da Consellería de Cultura e Turismo https://www.cultura.gal. En virtude disto,
Ordenar a publicación no Diario Oficial de Galicia das subvencións concedidas con cargo á aplicación orzamentaria 11.20.432B.760.0, subvencións, en réxime de concorrencia competitiva, a entidades locais de Galicia para o equipamento e a mellora das instalacións e locais utilizados para a realización de actividades culturais.
Santiago de Compostela, 13 de xuño de 2019
CORRECCIÓN DE ERROS. Resolución do 28 de febreiro de 2019 pola que se ordena a publicación do Acordo do Consello da Xunta de Galicia do 28 de febreiro de 2019 polo que se aproba a modificación da relación de postos de traballo do Instituto de Seguridade e Saúde Laboral de Galicia.
Consellería de Facenda — III. Outras disposicións — 26/06/2019

Advertidos erros na Resolución do 28 de febreiro de 2019, publicada no DOG núm. 43, do 1 de marzo, é necesario facer as oportunas correccións:
Na páxina 11.937, no centro de destino «CENTRO TERRITORIAL DO ISSGA NA CORUÑA», nos postos de traballo con código EI.O29.10.000.15001.010, EI.O29.10.000.15001.012 e EI.O29.10.000.15001.013, na súa columna Complem. específico, onde di: «11.676,00», debe dicir: «11.307,10».
Na páxina 11.938:
• No centro de destino «CENTRO TERRITORIAL DO ISSGA NA CORUÑA» no posto de traballo con código EI.O29.10.000.15001.073, na súa columna Complem. específico, onde di: «11.676,00», debe dicir: «11.307,10».
• No centro de destino «CENTRO TERRITORIAL DO ISSGA EN LUGO» nos postos de traballo con código EI.O29.10.000.27001.007, EI.O29.10.000.27001.008 e EI.O29.10.000.27001.009, na súa columna Complem. específico, onde di: «11.676,00», debe dicir: «11.307,10».
Na páxina 11.939, no centro de destino «CENTRO TERRITORIAL DO ISSGA EN OURENSE», no posto de traballo con código EI.O29.10.000.320001.008, na súa columna Complem. específico, onde di: «11.676,00», debe dicir «11.307,10».
Na páxina 11.940, no centro de destino «CENTRO TERRITORIAL DO ISSGA EN PONTEVEDRA», nos postos de traballo con código EI.O29.10.101.36440.011, EI.O29.10.101.36440.012 e EI.O29.10.101.36440.014, na súa columna Complem. específico, onde di: «11.676,00», debe dicir: «11.307,10».
CORRECCIÓN DE ERROS. Resolución do 6 de xullo de 2018 pola que se ordena a publicación do Acordo do Consello da Xunta de Galicia do 5 de xullo de 2018 polo que se aproba a relación de postos de traballo da Consellería de Economía, Emprego e Industria.
Consellería de Facenda — III. Outras disposicións — 26/06/2019

Advertidos erros na Resolución do 6 de xullo de 2018, publicada no Diario Oficial de Galicia número 136, do martes 17 de xullo de 2018, é necesario facer a oportuna corrección:
– Na páxina 33.739, no centro de destino «S. X. DE ENERXÍA», no posto de traballo con código EI.301.00.001.15770.006 na súa columna Corpo/Escala, onde di: «ESE3», debe dicir: «ESE4».
RESOLUCIÓN do 19 de xuño de 2019, da Xefatura Territorial de Lugo, pola que se adxudica o financiamento dos proxectos de fomento do uso do galego dos equipos de dinamización da lingua galega dos centros de titularidade privada de Galicia que imparten ensinanzas regradas de niveis non universitarios, para o curso escolar 2018/19, ao abeiro da Orde do 27 de decembro de 2018 (Diario Oficial de Galicia número 17, do 24 de xaneiro de 2019).
Consellería de Cultura e Turismo — III. Outras disposicións — 27/06/2019

A xefa territorial da Consellería de Cultura e Turismo de Lugo, despois de ver a proposta de resolución da Xefatura do Gabinete de Normalización Lingüística de Lugo, que fiscalizou a Intervención Territorial Delegada da Xunta de Galicia en Lugo, e pola delegación de competencias da base 14 da convocatoria,
Adxudicarlles as cantidades propostas que se recollen no anexo.
Contra esta resolución caberá interpoñer recurso de reposición no prazo dun mes ante esta xefatura territorial ou directamente recurso contencioso-administrativo no prazo de dous meses ante o Tribunal Superior de Xustiza de Galicia, que se contarán, en ambos os dous casos, desde o día seguinte ao da publicación desta resolución no
Diario Oficial de Galicia.
Lugo, 19 de xuño de 2019
Número de expediente
Localidade
NIF
Nome do centro
Valor económico por punto
Puntuación total do proxecto
Contía
RESOLUCIÓN do 18 de xuño de 2019, da Secretaría Xeral de Política Lingüística, pola que se conceden as axudas aos proxectos de fomento do uso do galego dos centros de titularidade pública de Galicia que imparten ensinanzas regradas de niveis non universitarios, para o curso escolar 2018/19 (código de procedemento PL500A).
Consellería de Cultura e Turismo — III. Outras disposicións — 27/06/2019

Mediante a Orde do 27 de decembro de 2018, da Consellería de Cultura e Turismo, anúnciase a convocatoria de axudas para a presentación de proxectos de fomento do uso do galego dos centros de titularidade pública de Galicia, que imparten ensinanzas regradas de niveis non universitarios, para o curso escolar 2018/19 (código de procedemento PL500A) (DOG núm. 17, do 24 de xaneiro de 2019).
Tras concluír o prazo de presentación de solicitudes e realizárense os trámites previstos na referida orde, a Comisión Central de Cualificación constituída ao abeiro da base oitava da convocatoria emitiu a súa proposta definitiva de resolución.
O secretario xeral de Política Lingüística é competente para resolver o expediente, segundo o establecido na disposición adicional primeira da Orde do 21 de marzo de 2019 de delegación de competencias nos órganos superiores e de dirección da Consellería de Cultura e Turismo (DOG núm. 63, do 1 de abril), en relación co procedemento de resolución das axudas establecido na base décimo terceira da convocatoria.
De acordo con todo o indicado, con base na proposta emitida pola Comisión Central de Cualificación,
Aceptar a proposta presentada pola comisión en todo o seu contido e conceder as axudas nos termos que figuran como anexo a esta resolución, no cal se inclúe, por provincias, a relación de centros admitidos, coa indicación da puntuación concedida e do financiamento definitivo asignado a cada proxecto, así como a relación de centros excluídos, coa indicación das causas que determinaron a súa exclusión.
Santiago de Compostela, 18 de xuño de 2019
RESOLUCIÓN do 20 de xuño de 2019 pola que se dá publicidade a unha encomenda de xestión á S.A. de Xestión do Plan Xacobeo.
Axencia Turismo de Galicia — III. Outras disposicións — 01/07/2019

– Actividade. Encargar á S.A. de Xestión do Plan Xacobeo a xestión do inmoble sito no lugar do Outeiro, Poulo, Ordes, para destinalo a albergue de peregrinos, polo tempo que se manteña a cesión do uso a título gratuíto a favor da Axencia Turismo de Galicia.
– Natureza e alcance da xestión encomendada. Esta encomenda ten natureza intersubxectiva ao ter a S.A. de Xestión do Plan Xacobeo a consideración de medio propio e servizo técnico da Administración xeral da Comunidade Autónoma de Galicia e das entidades instrumentais do sector público autonómico que teñan a consideración de medios propios para os efectos previstos na Lei 16/2010, do 17 de decembro, de organización e funcionamento da Administración xeral e do sector público autonómico de Galicia, e na lexislación de contratos do sector público, segundo os seus estatutos.
– Prazo de vixencia. A encomenda terá a mesma duración que a cesión do dereito de uso do citado inmoble polo concello de Ordes á Axencia Turismo de Galicia.
Santiago de Compostela, 20 de xuño de 2019